O stilistă din Cluj-Napoca, Ioana Adriana Farcaș, a decis ca în acest an să renunțe la veniturile frumușele pe care i le-ar fi adus clientele dornice să arate bine în luna femeii, ca să le ajute pe doamnele mai puțin norocoase ale societății. Stilista și colegele sale din salonul Stylish Beauty Salon și-au dedicat întregul timp din aceste zile ca să se ocupe de imaginea unor femei ce trăiesc în două adăposturi comunitare și care au ajuns până acum de prea puține ori sau deloc la un centru de înfrumusețare.

„Noi le facem tot ce au nevoie, tuns, vopsit, aranjat, colegele mele le pensează, le vopsesc sprâncenele și le fac manichiura. Am decis să ne implicăm în acest proiect, chiar dacă este o perioadă plină, cu multe programări din partea clientelor. Nu e prima dată când ne implicăm în proiecte sociale. Joi vom merge în centrul comunitar să le aranjăm pe câteva doamne care nu se pot deplasa”, a spus pentru ȘtiriMed, Ioana Farcaș, proprietara salonului Stylish Beauty Center

În salon am întâlnit câteva doamne care locuiesc într-un centru comunitar. Erau ușor stânjenite, dar extrem de încântate de noua înfățișare. Nici una dintre ele nu mai ținea minte când a fost ultima dată la un salon de înfrmusețare sau când a primit ultimul cadou de 8 martie. Probabil că unele dintre ele nici nu au primit vreodată cadouri.

„Eu am avut părul lung, dar pentru că era foarte ros, doamna Ioana mi-a propus să îl tundem mai scurt și să îl vopsească negru. Îmi place cum arată acum. Acum vreo 4 sau 5 ani am fost ultima dată la coafor. De atunci nu l-am mai îngrijit. Înafară de spălat nu am mai făcut nimic cu părul meu. Nu îmi ajung banii să merg periodic la coafor și am și 3 copii de care trebuie să am grijă. Nu îmi permit”, spune Mioara, o doamnă frumoasă de 36 de ani, pe al cărei chip se citesc ușor greutățile, dar care în aceste zile se simte ca o prințesă

Împreună cu Mioara, la salon a venit și fiica ei, în vârstă de 15 ani. Ioana Farcaș i-a făcut bucle, iar tânăra e extrem de mândră de noul look, mai ales că e prima oară când calcă într-un salon de frumusețe.

„Mami s-a ocupat până acum de părul meu”, spune tânăra

Nici clientele salonului nu s-au lăsat mai prejos și când au auzit despre ce proiect este vorba, au pus mână de la mână și au adunat câteva pachete cu lucruri necesare unei femei.

Proiectul în cadrul căruia sunt ajutate 40 de femei care locuiesc în centre comunitare din Cluj-Napoca se numește „8 martie pentru femeile invizibile ale Clujului”. În cadrul acestui proiect, cei care doresc să le ajute pe aceste femei să își recapete feminitatea, pot să le dăruiască un cadou.

„Ele au nevoie de obiecte de îngrijire personală, dar cu siguranță s-ar bucura și de un obiect care să le amintească că sunt femei, cum ar fi o eșarfă sau o bijuterie”, a spus Oana Mîndruț, președinte al Asociației Life Education for All și totodată, coordonatorul proiectului.

Cele 40 de doamne „invizibile” vor fi prezente, sâmbătă, 4 martie, la cinematograful Dacia din cartierul Mănăștur, unde vor fi în centrul atenției și vor primi cadouri